Instruction: Explica'm breument les idees principals del text següent:

Context:
La iniciativa ciutadana SOS Malhivern ha arribat aquesta setmana a les 3.000 firmes per demanar que s'aturi la construcció d'un "berenador" en uns terrenys de Cànoves i Samalús, a tocar de La Garriga, al Vallès Oriental.
Consideren que el projecte generarà afectacions negatives en un entorn "d'alt valor natural" que "no està preparat" per instal·lar-hi barbacoes i aparcaments per a cotxes.
La propietària dels terrenys, en canvi, assegura que el seu projecte serà un "espai de lleure" que fomentarà el turisme rural amb els valors del respecte a l'entorn i al medi ambient.
A tot això, fa uns dies van aparèixer pintades on s'hi llegia: "SOS Mahivern, primer avís".
L'Ajuntament de Cànoves ho denunciarà als Mossos.
L'objectiu de SOS Malhivern és arribar a les 5.000 firmes per entregar-les al Departament de Territori i Sostenibilitat.
La recollida de signatures s'està portant a terme a través de Change.org.
Un dels portaveus de la iniciativa, Abel Susín, ha explicat que la zona afectada té un interès natural "molt alt" que compta amb un entorn que "està allunyat, no té serveis i no està preparat" per un projecte d'aquestes característiques que defineixen com a "berenador".
SOS Malhivern, concretament, s'oposa a la construcció de barbacoes, un local i un aparcament amb capacitat per a 75 vehicles.
Avisen que serà "una agressió al paisatge en un paratge que s'ha conservat sense canvis des de fa més de 50 anys".
Afegeixen que hi haurà "un risc d'accidents de trànsit pel fet que centenars de cotxes hagin de creuar un pas a nivell sense barreres per accedir al berenador (...) i amb un camí amb una amplada de menys de 3 metres i revolts pronunciats".
Lamenten l'impacte dels hidrocarburs dels cotxes i de la brossa que es podria abocar al bosc, amb el conseqüent risc d'incendi.
"Serà un xou", assegura una altra portaveu de SOS Malhivern, Carme Badillo.
Un projecte de Cànoves amb afectacions a La Garriga
El projecte està ubicat en uns terrenys del terme municipal de Cànoves i Samalús, però en una zona a tocar de La Garriga.
Malhivern, de fet, és un bosc de La Garriga pròxim als terrenys del berenador i la iniciativa popular és també garriguenca.
L'accés dels vehicles es faria per camins de La Garriga.
"Entenem que és un projecte contraproduent; és un entorn on la gent va a buscar la tranquil·litat que dóna la natura", assenyala Abel Susín.
Acusacions "desproporcionades"
La promotora i propietària del projecte, Maria Cortada, no entén tot el rebombori que s'ha creat i assegura que "totes les coses que es diuen són desproporcionades".
Cortada explica que el negoci serà un "espai de lleure" que fomentarà el turisme rural des dels valors del respecte a l'entorn i al medi ambient.
En aquest sentit, ha detallat que està previst desenvolupar-hi un espai lúdic de "tipus familiar" amb activitats com 'geocaching', caminades pel poblat íber o excursions per la Ruta dels Carboners.
"Serà un recinte controlat i nosaltres serem els responsables que hi hagi cura de l'entorn", assegura.
La idea de l'espai de lleure és fer-hi venir escoles durant la setmana i famílies durant el cap de setmana.
Segons Cortada, es construiran 8 barbacoes i un local de 40 metres quadrats, a banda de l'aparcament.
Cortada afegeix que tots els monitors estaran titulats i que el projecte disposa de tots els permisos i llicències.
Permís de Cànoves i de la Generalitat
L'alcalde de Cànoves i Samalús, Josep Cuch, considera que el problema s'està sobredimensionant perquè l'activitat que s'hi desenvoluparà anirà dirigida principalment a les escoles.
L'alcalde afegeix que l'equip de govern actual es va trobar amb l'expedient obert per l'anterior executiu, però que la Comissió d'Urbanisme de la Generalitat també hi va donar llum verda després d'un estudi arqueològic favorable.
"No podem prohibir una activitat legal que la Generalitat ha autoritzat", assenyala.
"No considerem que l'activitat suposi un impacte molt gran pel medi", indica.
Cartells amb amenaces
A tot això, fa uns dies van aparèixer cartells pròxims amb pintades on s'hi podia llegir: "SOS Malhivern, primer avís".
L'alcalde ho considera una amenaça i ja ha anunciat que l'Ajuntament de Cànoves ho denunciarà als Mossos d'Esquadra.

Response: La iniciativa garriguenca SOS Malhivern per frenar la construcció d'un berenador ja ha aconseguit 3.000 signatures. El projecte, aprovat per la Generalitat, està ubicat a Cànoves i Samalús, però molt a prop del bosc de Malhivern de La Garriga. L'oposició vol preservar l'espai natural i evitar accidents en la via d'accés, que presenta un pas a nivell.


Instruction: Explica'm breument les idees principals del text següent:

Context:
Després de 15 mesos tancats, els locals d'oci nocturn, un dels sectors més castigats durant la pandèmia, han pogut aixecar la persiana aquesta matinada.
Ho han pogut fer amb un 50% de l'aforament, tancant a les 3:30 de la matinada i amb els clients amb mascareta i mantenint la distància de seguretat a les pistes i barres.
Això ha fet que només un 25% dels locals hagin optat per obrir i que la resta, o es reserven per la revetlla de Sant Joan, o prefereixen esperar 15 dies a que es flexibilitzin aquestes condicions.
Un dels locals que sí ha obert, tot i "no ser rendible", ha estat el Jamboree, a la plaça Reial de Barcelona.
"Ens ha pogut la il·lusió i les ganes de treure la gent de l'ERTO", explica Ramón Sos, el seu responsable.
El Jamboree i el Moog, tots dos locals del grup Mas i Mas, son dels pocs a Barcelona que han optat per obrir en el primer dia que el Govern ho ha permès després de 15 mesos.
Al Jamboree, en total han pogut entrar 175 persones, 150 de les quals ja havien comprat entrada prèviament i la resta personal i compromisos amb proveïdors o clients habituals.
S'ha posat el cartell d'aforament complet.
Més flexibilitzacions en els propers dies
Sos afegia que amb les condicions actuals, la majoria de locals s'esperaran a que el procés de vacunació avanci i que el Govern flexibilitzi les condicions d'obertura d'aquí a 15 dies.
Aquí, ha dit entendre que l'aforament es limiti al 50% perquè hi ha molta gent jove que encara no està vacunada, però no que se'ls obligui a tancar a les 3:30h.
"No crec que la gent marxi a casa quan surti i això generarà problemes de convivència perquè faran soroll al carrer", ha afegit.
Pel que fa a la restricció de consumir a la pista de ball i l'obligatorietat de portar mascareta, Sos ha reconegut que és un maldecap per als empresaris i que serà molt complicat fer-ho complir.
Per intentar-ho, en el cas del Jamboree han distribuït tres controladors per la sala que aniran recordant aquests aspectes fins que la gent s'"acostumi".
Els primers clients
La feina dels controladors s'ha demostrat necessària des d'un primer moment perquè molts clients, per inèrcia, el primer que han fet és anar amb la copa a la mà a la pista de ball.
Ràpidament se'ls han recordat les restriccions i se'ls ha explicat que s'ha habilitat una zona per consumir a tocar mateix de la pista amb taules i cadires a la zona on habitualment hi ha l'escenari on es fan els concerts programats a la sala.
El primer client en trepitjar la pista de ball ha estat Jordi Muntaner, un habitual del Jamboree que ha arribat una hora abans que obrissin per ser dels primers en entrar.
Muntaner ha dit que feia temps que esperava poder tornar a ballar amb els seus amics i que utilitzar la mascareta a la pista i guardar la distància de seguretat li semblen condicions "acceptables".
També estava molt satisfet Gonzalo Lombardía, cambrer del Jamboree que ha pogut tornar a la feina després de 15 mesos "molts durs".
Ha recordat que el sector sempre ha defensat una cultura "segura" i que confia que tothom faci el que calgui per no haver d'anar enrere.
El sector preveu que per la revetlla s'animin a obrir alguns locals més, però alerten que amb les actuals condicions molts s'esperaran a una flexibilització de les condicions d'obertura.
En concret, segons la Fecasarm, entre un 5% i un 10% ja han avançat que no obriran si no s'amplia l'aforament i l'horari.
Altres notícies que et poden interessar
coronavirus
Oriol Mitjà explica per què un test d'antígens dona positiu dues setmanes després del contagi
La variant òmicron és un dels elements que provoquen aquest fenomen
coronavirus
Quins són els símptomes de l'òmicron sigil·losa
El subllinatge, sorgit a l'Índia, ja s'ha detectat a Dinamarca i al Regne Unit
coronavirus
Per què algunes persones no es contagien de Covid?
Els experts apunten a una immunitat natural derivada de la genètica
coronavirus
La UE canvia les normes per viatjar: dependrà de la vacunació
La incidència per països ja no condicionarà els requisits d'entrada
coronavirus
És hora de tractar la Covid com una grip?
La situació epidemiològica apunta a emprendre el camí cap a l'endèmia, però els experts demanen prudència i no confiar-se: "La incertesa és massa alta per fer aquest pas tan gran"

Response: Avui l'oci nocturn, un sector molt perjudicat durant la pandèmia, ha reobert amb restriccions. L'aforament havia de ser del 50%, el tancament a les 3:30 de la matinada i els assistents havien de dur mascareta i mantenir la distància de seguretat. En conseqüència, s'estima que només un 25% dels locals han obert perquè no els surt a compte.


Instruction: Explica'm breument les idees principals del text següent:

Context:
El grup el Diluvi, de Castalla, ha llançat una campanya per a reivindicar el paper de les dones en el món de la música.
Vuit grups de dones o encapçalats per dones, nacionals i internacionals, adapten la lletra d’una cançó del Diluvi, ‘I tu, sols tu’, a les llengües respectives.
A VilaWeb publiquem, en exclusiva, l’adaptació a l’occità que n’ha fet la cantant aranesa Alidé Sans:
Alidé Sans és un dels valors emergents de la cançó d’autor i una de les poques cantants que treballen en occità.
Fins ara ha publicat dos discs en què parla de la situació política actual, de la natura i de l’apoderament de la dona.
Va començar a sonar fort amb el videoclip Esperança contra la violència masclista, de l’any 2012.
Sans explica: ‘Ja de petita em vaig adonar que les dones som un col·lectiu oprimit, sempre n’he estat conscient.
De manera que la proposta del Diluvi em semblava molt interessant i bonica, tant pel contingut de sensibilització com per la qüestió de la llengua, que es tinguin en compte les diferències lingüístiques.
Els n’estic molt agraïda.
A més, em sembla preciós que ens uneixi la lluita feminista a totes les que hem fet una versió de la cançó.
Amb campanyes com aquesta ajudem a construir una societat que cada vegada és més conscient de la desigualtat.
Fa bé de repetir el missatge una vegada i una altra perquè, al final, acaba entrant a dins de les persones.’
La cançó i el videoclip més reivindicatius del Diluvi
El Diluvi és un grup compromès amb la llengua, la cultura i l’activisme social.
Han difós el seu missatge alegre i combatiu a tots els Països Catalans d’ençà que van néixer, l’any 2011.
Van començar fent versions de cançons d’Ovidi Montllor i, amb el temps, han creat un estil propi que fusiona reggae, cúmbia, rumba i música d’arrel valenciana.
‘I tu, sols tu’ és un dels temes més encomanadissos i identificatius de la formació.
És inspirat en la poesia combativa ‘Divisa’, de Maria Mercè Marçal.
Inclou versos com ‘Seràs aquella que vas voler ser, seràs la tres voltes rebel’.
Els va escriure la professora Majo Doménech, amiga del grup i activista, que diu: ‘Eren escrits que jo feia i tenia a l’ordinador; intentaven plasmar les meues inquietuds o sensacions en un moment que la vida em canviava molt.
Després es van convertir en cançó, l’any 2015.
Reivindica unes imatges que volen enaltir les diverses lluites i onades dels feminismes.’
La base musical és la mateixa a totes les adaptacions, a mig camí entre la cúmbia i la rumba.
Combina el guitarró valencià, la bandúrria, el violí, la bateria i el baix elèctric.
En dues versions, però, hi han afegit una trikitixa (acordió basc) i un pandero gallec.
El vídeo és un repàs de la lluita global de les dones: inclou la primera vaga de treball, cares anònimes, les dones de la Plaza de Mayo, les sufragistes i imatges dels moviments socials del lloc d’origen de cada cantant.
La campanya
La idea de la campanya va sorgir d’una demanda que tenia el grup.
El baixista Andreu Ferre explica: ‘Tot açò naix d’una experiència molt bonica: unes mestres d’una escola de Madrid la van interpretar en llenguatge de signes i ens va agradar molt.
La cançó tenia èxit, algunes campanyes feministes de l’estat espanyol ens demanaven la cançó per utilitzar-la i molta gent ens animava a fer-ne versions en unes altres llengües.
De manera que vam fer una llista de cantants que ens agradaven, els vam proposar la idea i la van acceptar.’
Fins ara, hi han participat la francesa Núria Jaouen, la gallega María Xosé Silvar, coneguda per Sés, el grup basc Huntza, la il·licitana Clàudia Key Day, que la canta en castellà, i les vocalistes d’arrel ghanesa Sey Sisters, que la canten en anglès i hi afegeixen una xic de polifonia.
Aquestes col·laboracions donen valor a la presa de consciència i l’altruisme dels grups musicals que hi han participat i se sumen a la causa desinteressadament, amb l’objectiu de fer visible la feina que fan les dones en el món de la cultura.
La campanya s’acabarà el 25 de novembre, Dia contra la Violència de Gènere, amb la publicació d’un vídeo de resum que inclourà declaracions de totes les cantants que hi han participat.
Nou disc a la vista
A banda la campanya, el Diluvi prepara el cinquè disc per a la primavera.
Seguirà el folk festiu que els caracteritza amb noves influències mexicanes i angleses i algunes sonoritats electròniques.
Les lletres apel·laran a la construcció col·lectiva i la lluita social, i seguiran la màxima ‘junteu-vos’ del poema ‘Sageta de foc’, de Joan Salvat-Papasseit, que va cantar Ovidi Montllor.

Response: La campanya reivindicativa del paper de les dones en la música iniciada pel grup El Diluvi ha tingut un bon acolliment i finalitzarà el Dia contra la Violència de Gènere. Diverses cantants, nacionals i internacionals, han adaptat la lletra d'una cançó del grup a les seves respectives llengües. Una d'elles és Alidé Sans, una cantant aranesa que treballa en occità.


Instruction: Explica'm breument les idees principals del text següent:

Context:
Un dels trets més característics de la llegenda de santa Eulàlia és que s’esdevé en indrets de Barcelona encara avui ben recognoscibles.
De fet, per això és la patrona més veterana de les tres que té la ciutat i aquest cap de setmana se’n fan les festes, que són la festa major d’hivern de Barcelona.
La llegenda diu que santa Eulàlia era una jove cristiana de tretze anys que vivia a Sarrià i que no va voler renunciar a la seva fe durant les persecucions de l’emperador Dioclecià.
De resultes d’això, va ser sotmesa a tretze tortures esgarrifoses en indrets molt coneguts de la ciutat i actualment és enterrada a la cripta de la Catedral.
I com que Joan Amades va ser un dels primers folkoristes a recollir-ne la llegenda popular, l’Associació Cultural Joan Amades ja fa molts anys que organitza una ruta nocturna guiada que ressegueix els passos de la patrona.
El circuit, que es fa aquest vespre, té tant d’èxit que s’organitza en quatre grups diferents i ja fa dies que té l’aforament complet.
Amb acompanyament musical en directe, un guia descobreix els racons de la Barcelona Vella relacionats amb la història de la santa, com ara l’indret on va ser torturada o la presó on la van tancar.
Però més enllà d’un passeig llegendari, la ruta també és un recorregut pels vestigis romans que encara queden a Barcelona, l’època en què suposadament va viure santa Eulàlia.
Així, la passejada arrenca de la plaça del Pedró, al Raval, on es diu que va ser abandonada nua després de la crucificació i, per tapar-li les vergonyes, va ocórrer un miracle i es va posar a nevar.
Després, la ruta continua per la Volta de santa Eulàlia, on es creu que hi havia el llòbrec calabós on va ser tancada, i va fins a la Catedral, on les restes són enterrades a la cripta.
La següent parada és en un dels indrets més emblemàtics de la llegenda, la Baixada de Santa Eulàlia.
En aquest carreró del Barri Gòtic es creu que li van practicar el martiri més famós: fer-la rodolar dins una bóta plena de punxes i trossos de vidre.
I per recordar-ho, en aquest indret la santa hi té una petita capelleta elevada on es fan diverses ofrenes i actes de cultura popular per les seves festes.
La ruta també passa pel pla de la Boqueria, un espai on a l’època romana s’ajusticiava els condemnats i també per la plaça de Sant Jaume, la seu del poder romà al segle IV.
Després de passar a admirar el tros de la muralla romana que encara es manté a la seu de l’Associació Cultural Joan Amades, la ruta va cap a l’església de Santa Maria del Mar.
L’antiga església de Santa Maria de les Arenes va ser un dels primers temples cristians de Barcelona i es creu que inicialment s’hauria pogut enterrar el seu cos allí.
La ruta acaba a la plaça de l’Àngel, un lloc on va ocórrer el darrer miracle relacionat amb la santa.
Va ser uns quants anys després de la seva mort, el 878, quan se’n traslladaven les relíquies de l’església del Mar a la Catedral.
La llegenda explica que quan la comitiva passava a l’altura de la plaça, les restes de la santa van començar a pesar molt.
Tant, que no es podien ni transportar.
I de cop va baixar un àngel i va assenyalar un dels canonges de la comitiva, que resulta que li havia pres un dit a la santa per quedar-se’l com a relíquia.
L’Associació Cultural Joan Amades destaca que una de les gràcies de la ruta és que cada guia ho fa diferent i posa èmfasi en diverses parts de la llegenda: la més històrica, la llegendària…

Response: Són les festes de Santa Eulàlia i l'Associació Cultural Joan Amades organitza avui una passejada nocturna per Barcelona per explicar la llegenda de la patrona i mostrar les restes romanes de la ciutat. Segons la llegenda, santa Eulàlia va ser sotmesa a tretze tortures en llocs molt coneguts pels quals passarà aquesta ruta guiada.


Instruction: Explica'm breument les idees principals del text següent:

Context:
El Museu Valencià d’Etnologia ha organitzat, amb motiu de la festa de Tots Sants, un programa titulat ‘Espanta la por’ que donarà a conèixer els tradicionals monstres valencians a través de tallers, un concert, una wikimaranton, un joc de cartes i una exposició.
Amb este programa, que es desenvolupa des del 16 d’octubre al 6 de novembre, es presenta als més xicotets, molt influïts per l’imaginari nord-americà de la festa d’Halowen, l’existent tradició valenciana de monstres i personatges “desagradables” amb els quals “s’atemoria” als nostres avis i àvies en la seua infància.
Entre estos peronajes es troben el Butoni, la Quarantamaula o l’Home del Sac, el Saginer, el Moro Mussa o l’Home dels Nassos.
ACTIVITATS
La iniciativa, que oferix diverses activitats, se celebrarà en la biblioteca del Museu Valencià d’Etnologia, patis i sala de tallers i està organitzada pel departament de didàctica en col·laboració d’Andana editorial, Amical Wikimedia i Homoludicus
Entre les activitats destaca l’exposició temporal ‘Espanta la por!’ que es muntarà del 16 d’octubre al 6 de novembre en la Sala d’Exposicions de la Biblioteca del Museu Valencià d’Etnologia i que pretén acostar grans i xicotets l’imaginari valencià que parla de la por.
Els protagonistes seran els monstres valencians, concretament el Butoni, l’Home del sac, l’Home dels nassos, el banyeta i una fada bona que eixiran del llibre ‘La Maria no te por’ (Andana editorial) per a poder conèixer-los una mica més.
Així mateix s’aprofitara per a parlar als xiquets de la por i de com es pot vèncer amb Marta, una xiqueta que té un amic molt especial que es diu Tarasca, un monstre que espantava a tots fins que va trobar la seua amiga.
“A les ‘espantacriatures’ valencianes ja no només les trobem en la memòria oral dels nostres avis: ara han passat a formar part de molts llibres que arrepleguen rondalles i treballs de recerca.
Per açò en esta exposició els adults i els xicotets podran trobar lectures relacionades amb el tema”, segons han explicat els organitzadors de la mostra.
A més hi haurà tallers escolars i familiars, del 18 al 28 d’octubre de 2016, de dimarts a divendres en la sala de tallers del museu i per a les famílies els diumenges 16, 23 i 30 d’octubre i 6 de novembre.
MÚSICA
El cantant Dani Miquel, els Ma Me Mi Mo Músics i d’una xiqueta que s’anomena María i que no té por, presentaren els monstres valencians en un concert per a xiquets el dissabte 29 d’octubre un concert a les 17.30 hores en l’el pati del Centre Cultural La Beneficència.
A més, el cantautor valencià interpretarà el seu repertori de Musiqueries i l’acte estarà amenitzat per les figures ‘Espantacriatures’.
L’entrada serà gratuïta però cal arreplegar les entrades des del dimarts 25 d’octubre de 10.00 a 20.00 hores en l’hall del Centre La Beneficència.
La Wikimaratón ‘Espanta la por’ que se celebrarà el dissabte 5 de novembre de 10.00 a 14.00 hores en la Biblioteca ajuntarà diferents persones per a editar en la Wikipedia i així millorar o crear articles sobre els monstres valencians amb l’objectiu d’incloure els que no apareixen en l’enciclopèdia lliure i millorar i ampliar els que ja existisquen.
FALLERA CALAVERA
També hi haurà un torneig-exhibició de la Fallera Calavera, joc de cartes valencià creat per Enric Aguilar i il·lustrat per Esther Méndez, que se celebrarà el diumenge 6 de novembre del 10.00 a 14.00 en els patis del museu.
Es basa en la història d’una fallera que ha mort en una mascletà i que desperta convertida en zombi i molt enfadada: l’única manera de calmar la seua ira és preparant-li una bona paella valenciana.
La baralla la formen cartes de tresor, de batalla i especials per a poder aconseguir els ingredients de la paella que ha de salvar la fallera.
Els protagonistes de les cartes són personatges, objectes i situacions de la cultura tradicional valenciana, entre ells alguns monstres valencians com el Butoni, la Quarantamaula, l’Home del Sac o el Moro Mussa.

Response: En ocasió de Tots Sants, del 16 d'octubre al 6 de novembre, L'ETNO ha programat activitats per acostar al públic els monstres valencians de tota la vida i que tractaran sobre la por: tallers, jocs i l'exposició "Espanta la por!".  Hi ha diversos personatges com el Butoni, l'Home del Sac, el Saginer o el Moro Mussa, entre d'altres.


Instruction: Explica'm breument les idees principals del text següent:

Context:
La promotora Doctor Music no tanca la porta a organitzar noves edicions del festival d'Escalarre (Pallars Sobirà) més enllà de l'edició commemorativa que se celebrarà els dies 12, 13 i 14 de juliol del 2019, tot i que en cap cas la intenció seria recuperar un festival amb periodicitat anual, segons ha assenyalat el promotor musica i fundador de Doctor Music.
L'edició del 2019, sota el nom de Reincarnation Edition, té un pressupost de 18 milions d'euros, generarà una inversió al territori de 12 milions d'euros, comptarà amb les actuacions d'un centenar de grups i artistes -malgrat que fins a la tardor no es donaran a conèixer els primers noms-, i hi treballaran unes 4.000 persones, segons ha explicat Sala en el marc de la 29a edició de la Trobada Empresarial al Pirineu, que se celebra a la Seu d'Urgell.
La promotora, que espera l'afluència d'unes 50.000 persones, ja té llogats pràcticament la totalitat dels terrenys de les Valls d'Àneu, en concret 153 de les 155 hectàrees que acolliran el festival.
De la mateixa manera que les quatre edicions celebrades els anys 1996, 1997, 1998 i 2000, Neo Sala ha manifestat la voluntat de la promotora perquè el Doctor Music Reincarnation Edition "marqui un abans i un després" i "deixi el llistó molt alt".
El promotor lleidatà ha explicat la decisió de tirar endavant l'edició commemorativa del 2019 ha estat en bona part després d'escoltar el clam, en aquest sentit, dels alcaldes, empresaris i de veïns de les Valls d'Àneu.
Neo Sala ha manifestat que la voluntat és que el Doctor Music Festival Reicarnation Edition tingui un impacte "positiu" al territori i serveixi per dinamitzar l'economia de les Valls d'Àneu, no només durant tres dies sinó que esdevingui un projecte de futur que atregui un turista d'un caire "energètic i espiritual".
Per això, la promotora aposta per oferir durant el festival un model d'alimentació saludable, amb la implicació dels productors locals, sobretot joves, amb l'objectiu de donar a conèixer als assistents carn, làctics o altres productes de la zona de tipus "orgànic", "saludables" i "sans".
"Volem que la gent pugui guanyar-se la vida al Pallars i no hagi de marxar", ha remarcat Sala.
En la seva intervenció a la Trobada Empresarial al Pirineu i davant uns 580 empresaris i polítics, Neo Sala ha fet un repàs de la trajectòria de la promotora musical Doctor Music fundada el 1982, així com de les quatre edicions del festival d'Escalarre.
Sala ha dit que "mai m'he sentit com un empresari" sinó que "sóc promotor i organitzo concerts".
Doctor Music formalitza les primeres 500 reserves pel festival d'Escalarre i entrega els pagares a una desena d'hotels
Segons va avançar aquesta setmana l'ACN, la promotora Doctor Music ha entregat aquesta setmana els primers pagarés a d'establiments turístics d'Esterri d'Àneu per les reserves ja fetes pel festival d'Escalarre que tindrà el juliol del 2019 a les Valls d'Àneu.
Les primeres reserves, unes 500, s'han fet a una desena d'hotels de la considerada zona zero (Esterri d'Àneu).
Pròximament s'ampliaran les reserves a la zona perifèrica (la Guingueta d'Àneu, Espot i València d'Àneu) fins a arribar a les 3.500 places.
Les reserves s'han fet des del 27 de juny al 21 de juliol de l'any que ve.
Pel que fa als dies estrictes del festival els hotelers han pogut escollir entre deixar-les lliures per clients propis o deixar que la promotora les inclogui en paquets exclusius.
Pels responsables dels establiments l'entrega dels pagarés és una ''garantia i una evidència més'' que el festival es farà.
Algunes de les places hoteleres, bàsicament pels artistes que vindran a actuar, s'hauran de reservar a comarques veïnes com la Val d'Aran o l'Alt Urgell donat que el Pallars no disposa d'un volum ampli de places de quatre i cinc estrelles.

Response: "Reincarnation Edition", l'edició commemorativa del festival d'Escalarre, tindrà lloc els dies 12, 13 i 14 de juliol del 2019. El fundador de la promotora Doctor Music, Neo Sala, no descarta la possibilitat d'organitzar-ne més edicions. L'objectiu és que tingui un impacte positiu i dinamitzi l'economia de les Valls d'Àneu donant a conèixer els productes locals del territori durant el festival.


Instruction: Explica'm breument les idees principals del text següent:

Context:
El president de la Generalitat, Quim Torra, ha assegurat que la seva disposició al diàleg és "absoluta" però alhora ha defensat que no hi ha "diàleg honest" sense un compromís per donar la paraula a la ciutadania sobre el futur polític de Catalunya.
En el seu discurs institucional amb motiu de Cap d'Any, Torra ha avisat que llavors només hi hauria la voluntat de "tapar forats amb pedaços caducs".
En aquest context i en la recta final de les negociacions entre PSOE i ERC per a la investidura, Torra ha assegurat que "no hi ha cap solució real per a Catalunya que no impliqui reconèixer el dret a l'autodeterminació".
"No podem tornar a caure al parany d'enganyar-nos a nosaltres mateixos", ha avisat.
Amb tot, el president ha apel·lat a recuperar la unitat que va fer possible l'1-O.
"Aquest any que comença ha de ser l'any de dir-nos la veritat", ha conclòs.
Mentre ERC encara no s'ha pronunciat sobre la investidura i sobre si avala una taula de negociació entre governs, Torra ha fixat en el discurs de Cap d'Any les condicions que creu que ha de tenir el diàleg.
"Com sabeu, la meva disposició al diàleg és absoluta.
Però diàleg vol dir continguts concrets i compromís de solucions polítiques i democràtiques.
Sense un compromís per donar la paraula a la ciutadania sobre el futur polític de Catalunya, no hi ha diàleg honest, sinó tan sols una voluntat de tapar forats amb pedaços caducs", ha avisat.
Així mateix, ha defensat que el diàleg també ha de suposat "reconeixement", és a dir, bilateralitat i "respecte pels subjectes polítics amb drets i deures".
"No hi ha cap solució real per a Catalunya que no impliqui reconèixer el dret d'autodeterminació i el seu exercici.
No podem tornar a caure al parany d'enganyar-nos a nosaltres mateixos", ha afegit.
Sense fer cap referència explícita a l'informe de l'Advocacia de l'Estat sobre la immunitat del líder d'ERC, Oriol Junqueras, Torra ha denunciat que l'estat espanyol està "infringint" la sentencia del Tribunal de Justícia de la Unió Europea (TJUE) i ha insistit en reclamar que s'alliberi "immediatament" Junqueras i que es declari nul el judici del procés.
També ha fet referència a la sentència del TSJC que l'inhabilita per no haver tret a temps la pancarta del Palau de la Generalitat en favor dels presos i exiliats.
Torra ha insistit que els presidents els nomena i els cessa el Parlament i ha afegit que "no permetrà ni acceptarà que un tribunal, i encara menys una junta política, suplanti la sobirania dels catalans".
I és que, segons el president de la Generalitat, després d'un 2019 de "democràcia segrestada", el 2020 ha de ser l'any de la "democràcia retrobada".
Per al president, en aquest any 2020 que comença s'ha de reprendre el rumb i "recuperar la iniciativa per traçar un horitzó il·lusionant per a tothom".
I per fer-ho possible, ha apel·lat a recuperar "el sentit de la unitat que va permetre fer el referèndum de l'1-O".
"Aquest any que comença ha de ser l'any de dir-nos la veritat", ha conclòs.
De cara al 2020, Torra ha fixat les prioritats del Govern: polítiques d'habitatge, d'educació, de dinamisme econòmic i d'equilibri territorial.
En aquest sentit, el president ha remarcat que Catalunya ha anat superant tots els impediments que li han anat posant des de fora i ha mostrat la seva confiança en la capacitat del país per "revertir les amenaces i aprofitar les oportunitats".
Torra ha acabat el discurs institucional que ha pronunciat des de la Sala dels Diputats del Palau de la Generalitat demanant que no es resolguin els problemes pensant en les pròximes eleccions.
"A Catalunya, no tenim un problema de convivència ni de banderes.
Tenim un problema de drets, de benestar, de progrés i de justícia que cal resoldre pensant en les generacions futures i no pas en les pròximes eleccions", ha afirmat.

Response: En el seu discurs de Cap d’Any, el president de la Generalitat, Quim Torra, ha declarat que està obert al diàleg, sempre que aquest respecti el dret a opinar de la ciutadania. A més, ha defensat la seva permanència al càrrec després de la sentència d'inhabilitació del TSJC i ha presentat les prioritats del govern pel 2020.


Instruction: Explica'm breument les idees principals del text següent:

Context:
El ple de l'Ajuntament de Barcelona ha aprovat una iniciativa del PSC per crear una comissió d'estudi que revisi certs instruments econòmics com el Pla Especial Urbanístic d'Allotjaments Turístics.
A més dels socialistes, han votat a favor de la proposta el Grup Demòcrata, Cs, ERC, PPC, i el regidor no adscrit, mentre que la CUP ho ha rebutjat i BComú s'hi ha abstingut.
El regidor de Turisme, Agustí Colom, ha titllat el plantejament del PSC de "rebequeria" i ha ironitzat que s'està parlant d'actualitzar mesures que es van presentar fa una setmana, quinze dies o un mes, moltes d'elles amb els socialistes encara a dins del govern.
Colom ha remarcat que el que li cal a la ciutat és un pressupost.
Per la seva part, Jaume Collboni ha assegurat que aquesta comissió no suposa una "esmena a la totalitat" a la seva pròpia gestió, sinó que pretén posar al dia mesures tenint en compte el context econòmic i polític actual.
Ha reconegut que el PSC no hagués aprovat el PEUAT, però ha admès que ha estat "útil" per ordenar el creixement hoteler.
Collboni ha subratllat que la inestabilitat política ha provocat una situació econòmica "difícil", i ha opinat que cal actualitzar les mesures en aquesta matèria que ha impulsat el govern per adaptar-les a la nova conjuntura, tant pel que fa al pressupost com també en àmbits com la fiscalitat, reformant per fi l'ordenança de terrasses o revisant també el PEUAT.
En aquest sentit, ha reconegut que un govern del PSC no l'hagués aprovat, però li ha reconegut la seva utilitat per ordenar el creixement hoteler.
Ara bé, ha recordat que aquest pla conté clàusules de revisió i adaptació a l'evolució del turisme a la ciutat, i ha remarcat que "tot sembla apuntar que hi haurà una caiguda important del turisme a Barcelona".
També ha negat que aquesta proposta sigui una "esmena a la totalitat" a la gestió que ha fet el PSC des del govern, però ha insistit que cal una actualització.
La proposta que s'ha aprovat vol proposar en sis mesos mesures extraordinàries de suport als sectors econòmics afectats per la situació actual, i cita el PEUAT, la promoció turística i l'ordenança de terrasses, així com la política fiscal.
Des del govern, el regidor de Turisme, Agustí Colom, ha opinat que aquesta iniciativa "té molt de rebequeria", i ha reivindicat que el govern de la ciutat ha actuat després dels atemptats i també davant la situació d'incertesa política.
"I vostè ho sap", li ha dit a Collboni.
El regidor ha remarcat que el nombre de turistes a la ciutat ha caigut un 3,9%, per sota de la mitjana de Catalunya, un percentatge que preocupa però que està "molt lluny de les previsions més dramàtiques".
Al seu parer, el que necessita realment Barcelona és aprovar pressupostos, i ha considerat que no té sentit actualitzar mesures presentades fa un mes o quinze dies, amb el PSC encara dins del govern.
La portaveu adjunta del Grup Demòcrata, Sònia Recasens, ha considerat "curiosa" la iniciativa del PSC, i ha donat la benvinguda als socialistes "al club democràtic i participatiu", a la banda d'aquells que no estan d'acord amb el PEUAT i que defensen que cal abandonar "les teories de decreixement".
Malgrat tot, ha avançat el seu suport, però ha avisat que no volen comissions per "enquistar temes, marejar la perdiu, repartir responsabilitats o dilatar solucions".
Igualment, la líder de Cs, Carina Mejías, ha recriminat al PSC que votés a favor del PEUAT "sabent que perjudicava els interessos econòmics de Barcelona", i ha indicat que el seu grup se suma a la proposta però "amb molt poca fe", i més tenint en compte "les dificultats que té el govern per dialogar".
La republicana Trini Capdevila també ha mostrat sorpresa per la iniciativa.
Ha opinat que hi ha la comissió d'Economia per revisar polítiques en aquest àmbit, però tot i així ha anunciat el seu vot a favor.
En la mateixa línia, el líder del PPC, Alberto Fernández Díaz, ha qualificat la proposta d'"oportunista", i ha recordat que el seu grup ha fet plantejaments similars altres cops i mai havien obtingut el suport dels grups.
Ha assegurat que els populars posen la ciutat per davant de les sigles i per això avalaran aquesta comissió.
En canvi, la regidora de la CUP Eulàlia Reguant ha criticat que el PSC vulgui ara fer una comissió que suposa una "esmena a la totalitat a la seva pròpia acció de govern" simplement per motius "propagandístics i de campanya electoral".

Response: El ple de l’Ajuntament de Barcelona ha votat a favor d’una iniciativa presentada pel PSC per revisar el Pla Especial Urbanístic d'Allotjaments Turístics, la promoció turística, l'ordenança de terrasses i la política fiscal. Malgrat la sorpresa inicial, ja que el mateix PSC va introduir algunes d'aquestes polítiques, la proposta ha rebut el suport de la majoria de partits.


Instruction: Explica'm breument les idees principals del text següent:

Context:
Aquest dilluns es compleixen vuitanta anys de l’inici de la Guerra Civil.
L’aixecament de l’exèrcit d’Àfrica va ser el senyal d’un ampli moviment facciós que pretenia derrocar la República.
El cop d’estat va fracassar però la península va quedar dividida en dos i va començar una guerra que s’enduria l’etapa democràtica que va ser la Segona República a Espanya, sotmetent Catalunya a un règim feixista d’ocupació i posant fi a la Generalitat, la primera experiència d’autogovern des del 1714.
El Govern català ha preparat un seguit d’actes de commemoració.
Si es repassen els esdeveniments que es van anar succeint des del 14 d’abril de 1931, els esdeveniments semblen seqüències cada cop més accelerades cap al precipici.
Després, la batalla per fer aprovar la llei de Contractes de Conreu, projecte reformista moderat que encén a les dretes rurals, proclamació del Sis d’Octubre per Companys i suspensió de l’autonomia mentre la dreta governa la República.
El 16 de febrer del 36, noves eleccions i triomf del Front Popular.
La Generalitat és restaurada.
Torna Companys.
Oasi català, però no tant
Un sector de la historiografia ha parlat de “l’oasi català” per definir la situació de relativa normalitat que es vivia a Catalunya en els mesos immediatament anteriors a la Guerra Civil en comparació a Espanya.
La tesi té base i és cert que hi havia a Catalunya un clima de menys tensió que a Madrid i la resta de l’Estat.
Tampoc era un oasi.
El mes d’abril havia estat assassinat el comissari d’Ordre Públic de la Generalitat, Miquel Badia, i el seu germà Domènec, a mans d’un escamot anarquista.
Hi bategava la tensió social que, especialment en el camp, havia generat la llei de Contractes de Conreu.
L’esquerra radical s’havia anat aglutinant.
Un sector heterodox va fundar la tardor de 1935 el Partit Obrer d’Unificació Marxista (POUM) i en la primavera del 36 s’estava gestant la fundació del PSUC, que tindria lloc pocs dies després de l’esclat de la guerra, aplegant la Federació Catalana del PSOE, el Partit Català Proletari i la Unió Socialista de Catalunya.
Des del mes de març es van estendre diversos moviments de vaga a Catalunya, que van arribar a ser prop d’una cinquantena a tot el Principat.
La premsa dels dies anteriors a la guerra informava de la tensió que es vivia al port de Barcelona, on els treballadors s’havien afegit a l’onada vaguística.
Però malgrat això, en el front estrictament institucional, Catalunya era una altra cosa.
Companys presidia un Govern monocolor d’ERC i havia encetat contactes amb la Lliga, el partit de Francesc Cambó, primera força de l’oposició, per normalitzar al màxim el clima polític.
Una situació en res comparable a la que es vivia al Congrés de Madrid, on hi havia un govern republicà al qual un PSOE radicalitzat no havia volgut entrar.
Unes dretes radicalitzades
Si la Lliga estava disposada a Catalunya a jugar el seu paper d’oposició burgesa i catalanista, a Espanya era diferent.
El projecte centrista de Portela Valladares, excap del govern, no va tenir èxit en les eleccions del febrer.
La CEDA, el partit conservador de Gil Robles, estava molt radicalitzat i la seva base sociològica clamava ja per una solució autoritària.
Més a la dreta, la Falange de José Antonio Primo de Rivera i Renovación Española de José Calvo Sotelo, tot i ser forces minoritàries, maldaven per dur la iniciativa contra el govern.
La primavera del 36 va ser incendiària a Espanya.
Centenars de vagues, més de cent esglésies cremades, dos centenars llargs de morts en enfrontaments… El 12 de juliol és assassinat per un escamot d’extrema dreta el tinent dels Guàrdies d’Assalt José Castillo, conegut per les seves simpaties republicanes.
El líder més capaç del republicanisme, Azaña, havia volgut la presidència de la República, càrrec moderador però no executiu, i el govern era en mans de Casares Quiroga, gallec irònic i escèptic que poques hores abans de la revolta dels generals, encara feia broma pel Congrés: “¿Que dicen que los militares se van a levantar?
“La Veu de Catalunya”, contra l’aixecament
El 18 de juliol esclatava la guerra.
A Catalunya, les tropes compromeses amb l’aixecament van sortir al carrer el 19 de juliol.
Un senyal de la normalitat institucional que es vivia a Catalunya el dóna l’editorial de l’òrgan de la Lliga, el partit conservador que era a l’oposició al govern de Lluís Companys, del 19 de juliol.
El seu director, Joaquim Pellicena, va escriure una nota de condemna de la rebel·lió militar a l’Àfrica.
Encara se sabien poques coses, tot eren rumors contradictoris, però el mitjà del partit de Francesc Cambó es predisposava a fer costat al govern legítim.
Tot va canviar en poques hores.
A Catalunya, l’esclafament de la revolta facciosa i l’esclat de la revolució social van anar de la mà.
Començava la tragèdia.

Response: A partir del 1931, els esdeveniments polítics a Espanya van anar complicant-se fins a arribar finalment a l’esclat de la Guerra Civil, ara fa vuitanta anys. La situació a Catalunya abans de la guerra no va ser tan inestable com a Madrid, gràcies al fet que els partits catalans van intentar normalitzar el clima polític a la regió.


Instruction: Explica'm breument les idees principals del text següent:

Context:
La decisió de Felip VI de renunciar a l'herència del seu pare, Joan Carles de Borbó, i retirar-li l'assignació econòmica anual amb càrrec al pressupost de la corona, ha estat el darrer episodi de la greu crisi que travessa la institució per l'acumulació d'escàndols de tot ordre que l'empaita des de fa anys.
El moviment inesperat de la Zarzuela és una reacció -ja es veurà si desesperada- a les informacions de premsa de Suïssa i el Regne Unit sobre el compte off shore de Joan Carles I de 100 milions de dòlars procedent de comissions de l'Aràbia Saudita.
monarquia
Felip VI intenta distanciar-se de la corrupció de Joan Carles I: renuncia a l'herència i li retira l'assignació
El monarca anuncia la decisió després que es publiqués que era beneficiari d'un compte off shore del seu pare amb 100 milions de comissions del que en tenia coneixement des de feia un any
Com queda la monarquia després d'aquest nou escàndol?
Podrà Felip VI preservar el crèdit de la institució?
Podrà investigar el Congrés les activitats del rei emèrit després que la mateixa Zarzuela hagi admès implícitament les irregularitats?
Tres especialistes en la Casa Reial com els periodistes Pilar Eyre, José García Abad i Jaime Peñafiel analitzen com queda la monarquia després de tot plegat.
Pilar Eyre: "Felip ha 'matat' Joan Carles"
La periodista Pilar Eyre -autora d'obres clau per conèixer la Casa Reial, com La soledad de la reina, considera que els darrers esdeveniments a Palau són "un drama shakesperià".
"Es pot dir, de manera freudiana, que Felip ha 'matat' el pare.
És una ruptura total.
Costa d'imaginar que el rei emèrit pugui tornar a aparèixer en cap fotografia familiar.
En el document de la Zarzuela es reconeix que Joan Carles pot haver incorregut en actuacions il·lícites i deshonestes.
És la fi definitiva del mite Joan Carles".
Pilar Eyre: "La imatge del comissionista que s'ha deixat corrompre s'imposarà a la del rei motor del canvi"
Per Pilar Eyre, "la imatge del comissionista que s'ha deixat corrompre s'imposarà a la del rei del canvi que va dur la democràcia".
Amb tot, Eyre es mostra més optimista pel que fa al futur de la institució: "La decisió de Felip VI ha hagut de ser molt dolorosa, però necessària i valenta.
Eyre defensa que Joan Carles de Borbó perdi el títol de rei: "Ja en el comunicat de Zarzuela hi ha confusió al parlar de dos reis.
Crec que Joan Carles ha de deixar de ser tractat com a tal.
La solució podria venir de recórrer a algun dels seus altres títols".
José García Abad: "Cal una comissió d'investigació"
"És una catàstrofe per la monarquia".
García Abad: "És imprescindible saber-ho tot perquè la posició de Felip és compromesa"
García Abad considera que "fins ara, sabíem d'algunes actuacions del rei emèrit.
El que no sabíem és si ho sabia Felip.
Ara, pel que sembla, es veu que sí i les explicacions de Zarzuela poden semblar poc convincents.
atemptat a Barcelona: reportatge
Joc de reis, negocis i guerra al desert: les relacions entre Espanya i l'Aràbia Saudita
Durant dècades, la monarquia ha mantingut una relació còmplice amb el règim de Riad, un dels més repressius del món àrab i amb vincles amb el jihadisme | Madrid ha prioritzat la venda d'armes a la Casa de Saud, ara en guerra al Iemen, a la defensa dels drets humans
El veterà periodista Jaime Peñafiel diu que la situació creada "no és cap sorpresa" i que és lògic que "el fill no accepti l'herència bruta del seu pare".
Considera molt negatiu per a la institució tot l'escàndol i està convençut que "la influència de Leticia en aquesta decisió de Felip VI ha estat clara".
Com ha fet en altres ocasions, critica el que titlla de "premsa cortesana" a l'hora d'informar sobre la monarquia.
Per Peñafiel, "aquest és un trist final per un monarca que va ser un bon rei, que va pilotar un canvi històric a Espanya, però que ha destruït el seu llegat per culpa dels diners, les dones i les amistats perilloses".
Jaime Peñafiel: "Els membres de les famílies reials tenen molts privilegis i poques obligacions, però entre aquestes hi ha la de ser exemplar"
Peñafiel assenyala que "si una cosa distingeix la institució monàrquica és l'exemplaritat.
Els membres de les famílies reials tenen molts privilegis i unes poques obligacions.
Però entre aquestes hi ha la de ser exemplar".
Ara, amb Joan Carles "es repeteix el cas del duc de Windsor, Eduard VIII, que va haver de renunciar a la corona i, a més, exiliar-se".

Response: En resposta als últims escàndols de Joan Carles de Borbó, Felip VI ha decidit renunciar a l’herència del seu pare i retirar-li l’assignació econòmica del pressupost de la corona. Segons els experts, aquest és el final merescut del rei emèrit, que ha destruït la seva imatge pels diners, les dones i les seves amistats amb líders repressius.


Instruction: Explica'm breument les idees principals del text següent:

Context:
Amb l'entrada de la primavera, l'arribada del bon temps i l'inici del desgel, les comarques pallareses donen el tret de sortida a la temporada d'un dels sectors més emblemàtics, juntament amb el de l'esquí, en el conjunt de l'activitat turística del Pallars Sobirà: el turisme actiu i els esports d'aventura.
El conjunt de la demarcació compta enguany amb un total de 230 empreses distribuïdes pel conjunt de les 13 comarques de l'Alt Pirineu i Aran i les Terres de Lleida, de les quals 70 tenen seu al Pallars Sobirà i 8 al Pallars Jussà.
Aquesta xifra representa un increment d'un 2,68% respecte a l'oferta de l'inici de la campanya 2016, quan hi havia 224 empreses, segons un estudi del Patronat de Turisme.
L'any passat es van contractar més de 650.000 serveis, una xifra que, segons el president de la Diputació de Lleida, Joan Reñé, es preveu superar durant la campanya que avui s'ha presentat, amb l'objectiu d'arribar als 700.000 serveis en el conjunt de totes les activitats.
Reñé ha mostrat el compromís de la Diputació de donar suport al sector del turisme actiu i ha destacat les actuacions que en aquest àmbit ha dut a terme l'ens provincial al Pallars Sobirà, com ara la neteja del riu Noguera Pallaresa, una obra "necessària" que servirà per "garantir la seguretat" dels descensos.
Reñé ha remarcat la importància del sector en l'economia local, i ha subratllat que unes 2.000 persones treballen anualment als esports d'aventura.
L’impacte econòmic d'aquest sector l'any 2016 va ser de 93 milions d'euros, considerant els ingressos procedents de l'activitat mateixa, l'allotjament i la restauració.
Aquestes xifres representen un increment de 700.000 euros respecte l'any 2015 en la contractació d'activitat directa i d'uns 5 milions d’euros més si es comptabilitza l'impacte econòmic directe en el sector de l'hostaleria i la restauració.
El president de l'Associació d'Empreses d'Esports d'Aventura del Pallars Sobirà, Florido Dolcet, ha agraït el suport a la Diputació de Lleida i al Consell Comarcal del Pallars Sobirà, i ha admès que el sector afronta els set mesos de temporada amb "molta il·lusió".
Els d'avui, però, no han estat els primers descensos de l'any per la Noguera Pallaresa, ja que la temporada de ràfting -que es perllongarà durant set mesos, fins el 15 d'octubre- es va iniciar el passat 15 de març.
La temporada es presenta amb unes condicions immillorables gràcies a les fortes nevades d'aquest hivern, la qual cosa permetrà assolir quotes d'aigua més importants.
Acord amb Endesa
El president del Consell Comarcal del Pallars Sobirà, Carles Isús, ha agraït a la Diputació el fet de presentar la temporada al Pallars Sobirà, una comarca que ha qualificat d'"emblemàtica" dins el sector dels esports d'aventura.
Isús, a més, ha agraït a Endesa la signatura d'un conveni que permetrà a la comarca "funcionar i desenvolupar les activitats al riu", un document "pel qual hem de vetllar", ha dit.
En concret, per la correcta pràctica del ràfting, les centrals d'Espot, La Torrassa i Llavorsí mantenen durant els mesos de primavera i estiu una generació mínima estable que faci possible garantir un volum d'aigua suficient per gaudir d'aquest esport d'aventura.
El ràfting, l'activitat estrella
El ràfting continua sent el producte estrella de les diferents modalitats de turisme actiu que ofereix la demarcació, amb una contractació de 161.120 serveis durant l'any 2016.
En el segon lloc i amb tendència a l'alça es van situar les activitats vinculades amb el trekking i el senderisme, amb 135.382 serveis en el conjunt de la demarcació.
En tercera posició , segons el Patronat de Turisme, es troben els descens de barrancs, amb 102.855 serveis contractats, seguit de la BTT amb 92.813, un servei que també mostra un increment de la demanda.
Neteja de la Noguera Pallaresa
El president de l'Associació d'Empreses d'Esports d'Aventura del Pallars Sobirà, Florido Dolcet, ha indicat que els treballs s'han centrat a la part nord, entre Sort i Llavorsí, "on s'ha fet una feina molt bona" i ha afegit que "tot i que no es tracta d'una actuació amb molta visibilitat, les persones que gaudeixin del riu veuran clarament els canvis".

Response: Les comarques pallareses han començat la seva temporada d’esports d’aventura i turisme actiu, i esperen que sigui encara millor que les anteriors. La Diputació de Lleida i Endesa han contribuït a la millora dels serveis assegurant que els rius mantenen les condicions òptimes per practicar esports com el ràfting, l'activitat més demanada a la regió.


Instruction: Explica'm breument les idees principals del text següent:

Context:
La política ha robat protagonisme a la tecnologia en el sopar d'inauguració del Mobile World Congress (MWC), celebrat al Museu Nacional d'Art de Catalunya.
A les portes de la tercera setmana del judici a l'1-O al Tribunal Suprem, les autoritats espanyoles i catalanes han volgut marcar perfil davant els representants d'empreses tecnològiques d'arreu del món.
Precisament, amb la voluntat d'aprofitar l'altaveu global, la Moncloa i la Casa Reial han fet front comú.
Felip VI ha reivindicat Espanya com una "democràcia plena" mentre que la ministra d'Economia, Nadia Calviño, ha qualificat l'estat espanyol com una "gran democràcia".
El protocol marcava que el rei i Calviño serien les últimes autoritats a parlar.
El president del Govern, Quim Torra, i l'alcaldessa de Barcelona, Ada Colau, doncs, no han tingut oportunitat de respondre les seves paraules.
Amb tot, el president i l'alcaldessa, que han evitat participar al besamans reial, han volgut interpel·lar el cap d'estat i la ministra.
"Sabem d'on venim i on volem anar", ha assegurat Torra, que ha qualificat Catalunya com un país de "creadors revolucionaris".
El president també ha assegurat que el país ha "estimat" sempre la democràcia, els drets humans i la lluita pels drets civils i ha expressat que ho continuarà fent en el futur.
"Catalunya ha fet de la seva voluntat d'existir el seu senyal d'identitat", ha conclòs.
"Valors republicans"
També, a garantir que el sector tecnològic es posi a disposició de la ciutadania per abordar els reptes econòmics i climàtics que han de venir.
Uns reptes que, segons Felip VI, Espanya està molt ben preparada per abordar.
Tot plegat mentre a pocs metres del MNAC, centenars de persones convocades pels CDR i Arran, expressaven el seu rebuig a la presència del rei.
El rei, en un discurs pronunciat en castellà, anglès i català, ha recordat als assistents que enguany Espanya ha celebrat els 40 anys de la Constitució i ha expressat que l’aprovació de la carta magna va suposar “un èxit polític sense precedents”.
El cap d’estat ha assegurat que Espanya és una “plena democràcia” reconeguda internacionalment i que el país ha aconseguit els nivells de “prosperitat” i “benestar” més alts de la història.
Els elogis a Espanya no han acabat aquí i el rei ha insistit que l’estat compta amb unes institucions “sòlides”, i també amb la força política i econòmica necessària.
Calviño li ha seguit el joc i ha parlat d'Espanya com una "gran democràcia", on impera el mandat de la Constitució i de les lleis.
La ministra també ha agraït a GSMA que mantingui Barcelona com a seu del Mobile, la qual cosa assegura que ajuda a "posicionar Espanya com una referència mundial de les tecnologies de la informació.
El paper de la tecnologia
No tot han estat lloances a Espanya, sinó també al paper que la tecnologia ha de jugar en el desenvolupament de la societat.
Calviño ha demanat que la tecnologia contribueixi a la creació d'una economia inclusiva, mentre que Felip VI ha expressat les seves esperances en què la innovació serveixi per "construir un futur on tothom participi".
El rei també ha demanat enfortir la col·laboració entre el sector privat i l'administració pública, respectar la privacitat dels consumidors i generar espais per a la innovació.
Torra ha recordat que aquesta setmana el Govern aprovarà el pla estratègic sobre el 5G a Catalunya.
"Ho considerem un punt clau per convertir Catalunya en una nació digital", ha assegurat.
El Mobile comença aquest dilluns a Barcelona, amb una edició marcada per les novetats en 5G i intel·ligència artificial.
També per les revelacions del conseller delegat de GSMA, John Hoffman, que va reconèixer que el congrés va plantejar-se marxar de Barcelona per la conflictivitat política, i per la vaga dels treballadors de metro.
Un any més, doncs, el congrés de telefonia mòbil arriba marcat pels conflictes sense resoldre que es viuen a la ciutat que l'acull.

Response: El rei i els polítics espanyols i catalans han aprofitat el sopar d’inauguració del Mobile World Congress a Barcelona per parlar de la situació política actual. Per una banda, Felip VI i Nadia Calviño han elogiat el sistema democràtic espanyol i, per l’altra, Quim Torra i Ada Colau han reivindicat la identitat catalana.


Instruction: Explica'm breument les idees principals del text següent:

Context:
L’ex-primer ministre de Malta Lawrence Gonzi insta Espanya a “asseure’s a la taula i intentar trobar una solució” al procés català en comptes “d’esperar que els advocats ho resolguin”.
En una entrevista amb l’ACN, l’home que liderava Malta quan el país va entrar a la Unió Europea i l’euro diu que “resoldre el tema català no s’ha de veure des del punt de vista legal, sinó més aviat des del punt de vista del bé comú” i veu un referèndum com una “part integral del procés democràtic”.
Just abans de l’inici del judici pel 9-N, Gonzi assegura que un referèndum és “probablement el millor resultat” al conflicte si “tothom hi està d’acord”.
“La Unió Europea ha demostrat que asseure’s al voltant de la taula pot resoldre conflictes que han existit durant segles”, assegura Gonzi coincidint amb la presidència de torn de Malta a la Unió Europea i la cimera de divendres dels 28 a la Valetta.
L’ex-primer ministre maltès, que va ser en el càrrec entre el 2004 i el 2013 i formava part del Partit Popular europeu, diu que “són els espanyols els que han de decidir” però que la seva “preferència” és “instar la gent a asseure’s al voltant de la taula i buscar l’interès comú”.
Segons ell, un referèndum es podria emmarcar dins d’aquest interès comú perquè “és part integral del procés democràtic”.
“Un referèndum en temes crucials i fonamentals és probablement el millor resultat si tothom està d’acord en què aquesta és la solució”, remarca Gonzi, que actualment lidera un bufet d’advocats a la Valetta.
Això sí, per l’exlíder del Partit Nacionalista maltès, l’acord ha d’incloure els espanyols.
“No és només el poble de Catalunya que estaria afectat per la decisió, també el poble de tota Espanya”, afirma, apostant, per tant, per una votació a tot l’Estat.
Gonzi creu que, en aquest escenari, la Unió Europea sempre respectaria el resultat, fins i tot en cas d’independència.
“És un procés democràtic, i si el poble espanyol pren una decisió, com ho han fet els britànics, la decisió s’haurà de respectar”, subratlla, remarcant la necessitat d’un procés que inclogui tot l’Estat.
“Realment creiem en el procés democràtic?
Si la resposta és que sí, hem de respectar el procés i seguir-lo”, assenyala.
L’ex-primer ministre maltès, que al Consell Europeu va coincidir tant amb José Luis Rodríguez Zapatero com amb Mariano Rajoy, diu que la independència generaria a Brussel·les “la mateixa reacció” que el Brexit perquè el projecte europeu “no encoratja la separació”.
“M’imagino que la UE estaria decebuda amb aquest resultat, però la UE és una institució democràtica”, destaca.
“És un procés democràtic i hem d’aprendre a respectar-lo, fins i tot quan el resultat no és necessàriament el que ens hagués agradat o el que haguéssim volgut”, afirma.
El cas d’Escòcia arran del Brexit
A l’entrevista, Lawrence Gonzi es mostra “molt preocupat” per la situació d’Escòcia, que es veu forçada a sortir de la Unió Europea tot i haver votat a favor de quedar-s’hi en el referèndum del passat 23 de juny.
Gonzi remarca que és una qüestió han de resoldre “els britànics” i admet que “no serà fàcil trobar una solució que resolgui totes les demandes de les parts implicades perquè Escòcia continuarà argumentat que ha votat fermament per seguir a la UE”.
Davant de la possibilitat que Escòcia torni a apostar per la via independentista, Gonzi diu que cal “esperar i veure què passa”, tot i que confia que tothom, al final, actuï de forma “raonable i lògica”.
L'ex-primer ministre maltès rebutja enviar una hipotètica Escòcia independent “a la cua” per tornar a entrar a la UE, com va suggerir el cap de files del PP espanyol, Esteban González Pons.
“Jo no utilitzaria aquests arguments, això no és, de cap manera, una cua, estem parlant del futur del continent”, remarca.
“Hem de trobar què interessa als ciutadans europeus”, afegeix, advertint, però, que “una situació en què Escòcia sigui considerada com a membre de la UE sent part del Regne Unit és una contradicció”.
Per això, preveu mecanismes a mig camí, a l’estil dels models de Noruega o els països associats.
“Vaig ser primer ministre gairebé 10 anys, l’experiència que tinc de Malta i la UE és que, al voltant de la taula, al Consell, els caps d’estat i de govern sempre intentem trobar una solució de compromís”, pronostica.
“Pot ser a les dues o les tres de la matinada”, avisa, “però de fet les millors solucions sempre es troben a les 2 o les 3”.
“Tornarà a passar, n’estic segur”, referm

Response: Lawrence Gonzi, exprimer ministre maltès, assegura que un referèndum pactat, democràtic i a tota Espanya seria una de les millors maneres d’abordar els problemes a Catalunya, i anima el govern espanyol a dialogar i buscar l’interès comú. D’altra banda, també espera que es trobi una solució aviat per a la situació d’Escòcia a la UE després del Brèxit.


Instruction: Explica'm breument les idees principals del text següent:

Context:
El portaveu parlamentari del PNB, Aitor Esteban, ha comparegut en roda de premsa al Congrés dels Diputats per anunciar de viva veu el "sí" dels seus cinc diputats als pressupostos generals de l'Estat i justificar que no hagin complert la promesa de vetar els comptes de Rajoy mentre es mantingui l'aplicació del 155 a Catalunya.
En aquest marc, ha afirmat "amb coneixement de causa" que el 155 s'aixecarà "de manera imminent" tot i que ha admès que "no té garanties" que això sigui així.
En tot cas ha afirmat que s'han produït contactes entre la seva formació i el PDeCAT, així com els "àmbits de Berlín", i malgrat que ha afirmat que no hi ha acords formals, ha apuntat que "en uns dies succeirà el que ha de succeir" i que els seus imputs positius "provenen de Catalunya".
L'actuació del PNB, ha afegit, ha "contribuït a buscar solucions" a Catalunya, evita que "es desboqui l'enfrontament" i propicia que no s'obrin escenaris que donin el poder als que busquen un ús "abusiu" del 155.
"No ha estat una decisió fàcil" i sí "molt meditada i debatuda".
Així ha obert Esteban una roda de premsa on ha desplegat els arguments que segons la seva formació justifiquen saltar-se el compromís adquirit i donar via lliure als pressupostos de Mariano Rajoy.
El portaveu dels nacionalistes bascos ha apuntat que la seva formació ha actuat com a interlocutor entre les parts i porta mesos "parlant amb uns i altres" per aproximar una solució que permeti l'aixecament del 155 que considera ara "imminent".
"Seria curiós veure com el PNB vota contra els pressupostos i ens els pròxims dies veure com es forma un govern de la Generalitat sense el 155", ha afirmat en roda de premsa insistint que en aquest conflicte hi ha més coses de les que es veuen "a la superfície".
En tot cas, i respecte a les peticions d'autocrítica per l'incompliment del compromís, també ha volgut destacar que la seva formació ha actuat "de bona fe, generosament", en tots aquests mesos i "intentant ajudar", però ha apuntat que cal "que ningú pensi que ens mamem el dit", perquè "coneixem totes les circumstàncies".
En la línia del comunicat del seu partit, Esteban també ha justificat el "sí" per "evitar" la perpetuació del 155 a Catalunya que es podria produir fruit d'una eventual convocatòria d'eleccions anticipades per part de Mariano Rajoy i l'arribada de Cs a La Moncloa.
El seu suport als pressupostos, ha dit, "no blanqueja" el 155 sinó "tot el contrari" perquè "si es produeix un clima d'inestabilitat" amb la caiguda del govern, "aquesta cursa electoral" podria portar les forces polítiques espanyoles "a reforçar les posicions dels que volen mantenir i ampliar el 155".
"Nosaltres no creiem que la situació B sigui millor, sinó el contrari", perquè el panorama "es complicaria molt" i ara "encara tenim quelcom a dir".
Segons Esteban, el que ha fet el PNB és "empènyer i ajudar" perquè "el diàleg sigui el camí" cap a una resposta "política" al problema català.
Apunta a Cs com a causa de la no publicació del decret de nomenaments
Esteban també ha apuntat a una dels motius que al seu entendre ha portat el govern de Mariano Rajoy a no publicar el decret de nomenaments del govern de Joaquim Torra tot i la possibilitat de fer-ho i recórrer-lo al TC immediatament.
"Jo intueixo que al PP el 155 li crema i crec que el decret s'hagués hagut de publicat i que s'estan cometent abusos incomprensibles per part de la judicatura", ha dit, "però hi ha altres actors polítics que si es publiques aquest decret no haurien votat els comptes", ha afirmat en referència a Ciutadans.
Segons Esteban, els pressupostos contenen "elements molt importants" que s'han assolit gràcies a l'actuació del PNB com per exemple l'increment de les pensions i que "afecten de manera molt positiva nou milions de persones".

Response: Aitor Esteban, en una roda de premsa, ha explicat el suport del PNB als pressupostos generals de l’Estat. Segons ell, això no va en contra de la seva oposició al 155, ja que el seu aixecament creu que és imminent. A més, ha defensat que el PNB ha fet tot el possible per mitjançar entre el govern espanyol i el català.


Instruction: Explica'm breument les idees principals del text següent:

Context:
Els treballadors de Saint-Gobain de l'Arboç (Baix Penedès) han trencat les negociacions amb la direcció de la multinacional aquesta matinada.
Segons fonts sindicals, la plantilla té dubtes sobre els punts del preacord i temem que l'empresa no recol·loqui els empleats afectats per l'ERO a altres plantes de l'Estat.
Els treballadors s'han tornat a reunir en assemblea aquest matí per desencallar el conflicte laboral i evitar el tancament de la divisió Glass.
Des del comitè d'empresa han lamentat que la direcció està "jugant" amb ells i han assegurat que, "si cal, pararan tota la indústria".
La plantilla, que continua en vaga, segueix bloquejant el centre logístic de Bellvei, fent perillar el subministrament de firmes com Seat, Ford o Mercedes.
Els treballadors de la fàbrica de Saint-Gobain van suspendre aquest dijous l'assemblea per tornar a negociar noves condicions amb la direcció de l'empresa.
La reunió s'ha allargat tota la nit fins a quarts de cinc d'aquesta matinada sense arribar a bon port.
El president del comitè d'empresa, José Alberto Garcia, ha lamentat les intencions de la multinacional i que els estigui fent perdre el temps.
"No hi ha res suficientment amb cara i ulls, ells estan jugant les seves cartes", ha denunciat Garcia.
Davant d'aquesta situació, els sindicats han anunciat que el centre logístic de l'empresa a Bellvei continuarà parat i n'impediran que surtin els camions per subministrar a les empreses automobilístiques.
Durant la negociació, aquests piquets esdevenen una mesura forta de pressió per als sindicats.
De fet, un dels membres del comitè d'empresa i de la CGT, Marcos Rastrilla, ha assegurat que si és necessari pararan tota la indústria.
"Ens estan prenent el pèl, no és normal, ja en tenim prou amb què ens tanquin la fàbrica; ens han dit que no volen el forn ni amb els diners de la Generalitat", ha destacat Rastrilla.
El conseller d'Empresa i Coneixement, Ramon Tremosa, va anunciar dimarts que el Govern destinaria ajuts econòmics per evitar el tancament.
De fet, aquest dijous al vespre, Tremosa va valorar positivament el preacord assolit entre sindicats i direcció.
"L'acord que s'ha signat és molt millor del que hi havia fa dos dies, ara com a mínim hi ha un compromís per escrit de l'empresa, on es compromet a recol·locar tots els treballadors", afirmava el conseller.
Així mateix, el titular d'Empresa va explicar que el document recollia que la multinacional es comprometia també a asseure's en una taula de negociació amb el Govern.
La Federació d'Empresaris reclama un pla estratègic industrial
Per la seva banda, la FEGP, la Federació empresarial de l'Alt Penedès, Baix Penedès i Garraf, s'ofereix, tant a Saint-Gobain com Robert Bosch España, també al Penedès -totes subjectes a un possible tancament-, per intentar trobar solucions que reverteixin aquesta situació.
"Respectant les decisions empresarials, lamentem la situació perquè la seva materialització suposaria una pèrdua molt important pel teixit econòmic de les dues comarques", exposa en un comunicat.
"Ens posem a disposició de les empreses per cercar, conjuntament amb els agents socials i les diferents administracions, solucions que puguin revertir aquestes decisions, ajornar-les en el temps o donar una nova sortida empresarial a les dues plantes", afegeix el comunicat de la FEGP.
La federació, però, considera que, "més enllà d'afrontar aquesta problemàtica a curt termini, cal començar a treballar de manera urgent un pla estratègic industrial de Catalunya amb l'objectiu de construir un model econòmic robust, capaç de generar ocupació de qualitat, amb indústria autòctona i centres de decisió propers i independents tecnològicament".
Segons la FEGP, aquest pla "hauria de posar una mirada especial a les comarques de l'Alt Penedès, Baix Penedès i Garraf, que s'estan veient molt afectades pel tancament d'empreses relacionades amb el sector de l'automòbil, però també per la davallada del sector turístic, aportant-hi inversions que augmentin la competitivitat d'aquest territori i la sostenibilitat de l'ocupació".

Response: Els treballadors de Saint-Gobain no han aconseguit posar-se d’acord amb l’empresa i han trencat les negociacions. El conseqüent allargament de la vaga podria afectar el subministrament a les empreses automobilístiques. El govern i la FEGP han ofert la seva ajuda per intentar buscar solucions, impedir o ajornar el tancament de l'empresa i preservar l'economia local.


Instruction: Explica'm breument les idees principals del text següent:

Context:
Els principals sindicats gironins afronten el Primer de Maig amb la "preocupació" que els 10.700 ERTO que ja s'han presentat a la demarcació "no es converteixin en ERO".
Els secretaris generals d'UGT i CCOO a les comarques de Girona, Xavier Casas i Bartomeu Compte, asseguren que estan "molt pendents" de possibles irregularitats d'algunes empreses que fan acomiadaments, aprofitant la situació de crisi sanitària.
Un dels col·lectius que més preocupa als sindicats són els fixes discontinus, que treballen majoritàriament a l'hostaleria, un sector "clau" a la demarcació.
I és que els sindicats calculen que més de la meitat de les 80.000 sol·licituds d'atur registrades a les comarques gironines són d'aquest col·lectiu.
Aquest Primer de Maig serà "estrany" per als sindicats gironins.
La manifestació habitual de cada any que recórrer el centre de Girona, serà, per primera vegada, "virtual".
A través de diferents etiquetes que es penjaran a les xarxes socials, la UGT i CCOO han convocat a seguir les reivindicacions per reclamar drets laborals "en un moment tan delicat" com l'actual.
Serà a partir de dos quarts de dues de la tarda, i el lema escollit és 'Salut, treball i justícia social'.
D'aquesta manera es vol tenir en compte totes aquelles persones que han perdut temporalment la feina, aquells treballadors que continuen actius i, sobretot, els col·lectius que "s'estan jugant la vida", en referència al personal sanitari.
Els secretaris generals de CCOO i UGT, Bartomeu Compte i Xavier Casas, però, han demanat que la crisi econòmica i laboral derivada del coronavirus vagi acompanyada d'ERTO i no d'ERO.
"Hem de posar una 'T', de temporalitat, en majúscula", reclama Casas.
I és que els sindicats veuen aquesta mesura com una de les solucions per "pal·liar" la crisi, i adverteixen que estaran "amatents" al comportament de les empreses que acomiadin definitivament.
Un dels col·lectius que no està emparat pels expedients temporals són els treballadors fixes discontinus.
Es tracta de persones que es dediquen majoritàriament al ram de l'hostaleria, un dels més afectats, i un sector "clau" a les comarques de Girona.
En aquest sentit, tant Compte com Casas han exigit que s'obligui a les empreses a fer ERTO a aquests empleats, ja que suposen un gruix molt important de persones a la demarcació.
En concret, Comissions Obreres xifra en més de 40.000 treballadors fixes discontinus que ja han demanat la prestació d'atur.
D'aquests, la gran majoria s'han vist afectats per un ERO.
Per això, han apel·lat també a solidaritat dels empresaris del sector turístic que "han tingut beneficis rècord" els darrers anys a la Costa Brava.
"En aquest moment haurien de ser mínimament respectuosos amb aquest personal, que el que ha tingut durant tant temps han estat sous i condicions laborals molt precàries", ha etzibat Casas.
Gestió "pèssima"
Una altra de les queixes dels sindicats ha estat vinculada a la gestió que ha fet el govern espanyol en relació a la prestació d'atur.
En aquest sentit, Casas ha lloat la "bona feina" que han fet els treballadors del Servei Públic d'Ocupació Estatal (SEPE), però ha lamentat la "falta de mitjans" en què treballen.
Tot plegat, explica Casas, ha provocat que moltes persones portin un mes i mig sense cap ingrés.
"És absolutament intolerable, estem parlant de treballadors que no poden ni omplir la nevera perquè la situació del SEPE està absolutament desbordada.
La realitat és que la s'ha gestionat de manera pèssima", denuncia el portaveu de la UGT a Girona.
En aquest aspecte, Compte ha explicat que els càlculs que fan els sindicats és que falten encara per resoldre entre un 25 i un 30% dels Expedients de Regulació Temporals d'Ocupació presentats fins ara.
"Constatem una greu falta de previsió per part de l'administració, perquè és evident que hi ha una saturació d'ERTO que fa que es trigui a cobrar, tot i la feinada tan gran que fan els empleats que es dediquen a tramitar-los", ha conclòs Compte.

Response: La UGT i CCOO de Girona han convocat la tradicional manifestació del Primer de Maig de forma virtual per reivindicar els drets dels treballadors. Aquest any, els sindicats demanen a les empreses que no aprofitin la crisi sanitària per fer ERO i exigeixen al govern espanyol que gestioni millor les prestacions d’atur per agilitzar la seva resolució.


Instruction: Explica'm breument les idees principals del text següent:

Context:
El Sónar celebra 25 anys.
Una data rodona, digna de celebració i que normalment s'aprofita per fer repàs i per mirar enrere.
Res d'això, però, és en les intencions dels directors d'aquest festival pioner, que mantenen la seva aposta de risc inicial, més que mai en un any com aquest, d'efemèride destacada: "no volem rememorar grans èxits, sinó recuperar els valors inicials del festival en el moment de la fundació: rastrejar, explorar i mirar cap al futur", tal com afirma Ricard Robles, codirector i cofundador del certamen.
Tota una declaració d'intencions que parla de manera fidel de l'essència d'aquest festival creat el 1993 amb la vocació de fer la funció que el seu nom indica: "rastrejar sons" i "explorar els sons del futur".
"Però no només hem buscat, sinó que també hem volgut ser l'antena que es dedica a emetre tots aquests anys de llegat, d'aventura sonora, d'experimentació en diferents formats artístics – art, tecnologia, ciència –, que es pot veure en el projecte Sonar Calling".
El Sónar com a part de "l'ecosistema ciutadà"
Motiu d'orgull i profunda admiració.
Això sent l'acaldessa de la ciutat, Ada Colau, en aquests 25 anys del festival.
"El Sónar participa d'un ecosistema que identifica la nostra ciutat", assegura Ada Colau, alcaldessa de Barcelona.
"És un esdeveniment que és molt més que un festival de música.
El Sónar és un punt d'indústria, de teixit creatiu i de públic; és un aparador de les darreres tendències en múltiples camps; és una cita imprescindible del calendari cultural de la ciutat i és un ambaixador cultural" de primeríssim nivell.
L'alcaldessa ha assegurat que "si la institució vol estar a l'alçada de la ciutat", aquesta ha d'estar "oberta al talent i a la capacitat d'innovació que té la pròpia ciutat".
Per això, enguany el Sónar entra al pati interior de l'Ajuntament dimarts 12 de juny, on celebrarà l'arrencada de les activitats amb la instal·lació audiovisual Chiasm.
Tot seguit serà el torn del Sónar+D (fins al 16 de juny), i del Sónar de Dia i Sónar de Nit (del dijous 14 al dissabte 16 de juny).
El dijous 14 de juny tindrà lloc a l'Auditori de Barcelona el concert inaugural, amb L'Orquestra Simfònica de Barcelona i Nacional de Catalunya (OBC), que interpretarà In C (en Do), una de les obres cabdals del minimalisme musical del compositor nord-americà Terry Riley.
El tancament del festival correrà a càrrec d'Alva Noto&Ryuichi Sakamoto, que estrenarà el seu nou espectacle de piano, electrònica i arts visuals el diumenge 17 de juny al Teatre Grec.
De fet, el Sónar 2018 serà un dels tres únics concerts a tot el món que presentaran aquest any.
En total, seran 150 actuacions i 230 activitats, on destaquen caps de cartell com Gorillaz –que avançaran el seu nou i imminent àlbum–, Thom Yorke –líder de Radiohead, que també estrenarà noves cançons–, el retorn d'uns clàssics del certamen com LCD Soundsystems, o l'estrena del nou disc de Rosalía, Diplo, Richie Hawtin CLOSE, Laurent Garnier, Cornelius, Rosalía, Modeselektor, Olafur Árnalds, Kode9, Bonobo, Niño de Elche, Laurel Halo, John Talabot o Lorenzo Senni.
Sense oblidar l'exposició Ni flyers, ni pòsters.25 anys d'imatges Sónar, que serà a l'Hospitalet fins al 23 de juny).
Sónar+D i el futur de la creativitat
Sónar+D també se suma a l'efemèride per explorar el futur de la creativitat.
El congrés reunirà a Barcelona prop de 5.000 professionals procedents de 65 països, amb la participació d'organitzacions com la NASA, MIT Media Lab, Google Magenta, The Long Now Foundation, Mozilla o Bandcamp; entre molts d'altres.
A més, Sónar+D estrena la monumental cúpula de 19 metres de diàmetre Sonar360º by Mediapro on es projectaran els més recents projectes audiovisuals i immersius del món.
L'edició 2018 del Sónar culminarà dissabte 16 i diumenge 17 de juny a Fira Montjuïc amb la tercera edició de Maker Faire, la trobada de makers, investigadors i tecnòlegs amb un programa de cent propostes, entre stands, conferències i tallers, que aquest any posa el seu focus d'atenció a les ciutats com a centres de producció autosuficients i sostenibles.
Actuació contra les agressions sexuals
Com ja es va anunciar en els darrers dies, el Sónar també se suma al protocol d'actuació contra les agressions sexuals No callem, una iniciativa promoguda per l'Ajuntament i que persegueix eliminar el risc de patir agressions masclistes o sexistes en els espais d'oci nocturn.
És per això que s'instal·larà un estand informatiu, es vigilaran les zones més sensibles i es formarà al personal del festival perquè pugui "socórrer i orientar en cas d'agressió".

Response: Ja fa 25 anys que el Sónar porta a Barcelona les últimes tendències musicals, artístiques i tecnològiques. Aquest any, el festival recupera els valors inicials i continua explorant i mirant al futur amb 150 actuacions i 230 activitats. A més, inclourà el Sónar+D, que se centrarà en les ciutats autosuficients i sostenibles, i reunirà professionals de 65 països.


Instruction: Explica'm breument les idees principals del text següent:

Context:
L'exresponsable de règim intern de CDC, detingut la setmana passada en el marc de l'operació Pika, ha assegurat aquest dimarts que si el cas 3% fos cert el seu partit no hauria hagut de fer l'Expedient de Regulació d'Ocupació (ERO), que va executar recentment.
En una entrevista a Catalunya Ràdio, s'ha mostrat convençut que no hi ha hagut "cap tipus de finançament irregular" a Convergència i que els extresorers de la formació, Antoni Vives, Josep Antoni Rosell i ell mateix –implicats en l'investigació- "mai s'han fotut un duro a la butxaca".
Així mateix, Sànchez ha anunciat que es querellarà quan sàpiga qui el va implicar personalment en una adjudicació irregular del carril bici de Barcelona.
També estudia denunciar la Fiscalia per la seva detenció, que dubta que fos "legal".
Sànchez ha donat detalls de com es va produir la seva detenció i l'escorcoll a casa seva.
Dos agents de la Guàrdia Civil es van presentar al pàrquing del seu domicili i van dir que el detenien "per ordre de la Fiscalia Anticorrupció".
De manera voluntària, ha indicat, va entregar el seu ordinador personal –que estava al cotxe i no al domicili- als agents, que també es van endur una llibreta amb anotacions fetes a mà sobre l'ERO de CDC, un certificat de les seves aportacions personals al partit i un document oficial de les donacions que una empresa va fer a Convergència.
Finançament legal
L'exdirigent convergent ha explicat que està "tranquil d'esperit" per la seva actuació personal i la del partit.
Ha negat rotundament que es financés de manera irregular i que donessin adjudicacions públiques a canvi del cobrament de comissions il·legals.
Així, ha afirmat que el volum d'adjudicacions de la Generalitat els darrers anys demostra que més del 80% del total són a empreses que no han fet "després" donacions a CDC.
"Creure que un polític té capacitat d'influir en un funcionari per condicionar un concurs és molt creure", ha argumentat.
D'altra banda, ha recordat que, en base a la normativa vigent, és legal que les formacions es financin amb les aportacions d'empreses, a través de fundacions.
Una altra cosa, ha afegit, és que això sigui la manera "més transparent" de finançar els partits polítics.
En qualsevol cas, ha recordat que, des del 2006, CDC no permet cap donació d'empreses.
L'actual advocat del PDeCAT també ha reflexionat sobre les penes que reben els polítics corruptes.
"Què volem?
Que s'acabin les pràctiques corruptes o penalitzar persones concretes?
En aquest país un violador acaba tenint menys pena que algú que ha ficat la mà a la caixa.
Ho dic per posar les coses en la seva mesura", ha demanat.
Detalls sobre Petrum
A més, s'ha referit a alguns detalls relacionats amb l'operació Petrum, prèvia a Pika i que també investiga el cas del 3%.
Respecte al manuscrit que va aparèixer a les oficines de la família Sumarroca amb obres fetes a ajuntaments i anotacions amb xifres properes al 3%, Sànchez ha dit que aquestes darreres xifres estan amb "diferents intensitats de tinta".
"Si es mira el document, es veu que hi ha quantitats més ressenyades que d'altres i lletres diferents.
No sic que hi hagi una intervenció, dic el que hi ha", ha justificat.
Preguntat per què l'extresorer de CDC Andreu Viloca va triturar uns documents de Teyco, Sànchez ha aclarit que es tractava d'"una targeta de visita" i que a la taula n'hi havia una altra d'igual.
"Si hagués volgut amagar res, hauria triturat els papers a un altre despatx que no fos el seu", ha apuntat.
Finalment, s'ha referit al fet que l'ex-alt càrrec d'Infraestructures.cat Josep Antoni Rosell va entregar informació a un amic quan el van anar a escorcollar el primer cop, Sànchez ha dit que de vegades "a casa tens documentació personal que no tenen a veure amb el cas i no vols que ningú vegi", com ara sobre situacions personals com una separació.
"No han trobat res.
Si fos així, ja ho sabríem perquè la premsa s'acaba assabentant de tot, fins a la talla de calçotets", s'ha queixat.

Response: L'exresponsable de règim intern de CDC, Francesc Sànchez, s’ha defensat de les acusacions i ha assegurat que el partit no ha rebut finançament il·legal i que totes les adjudicacions públiques passen per un procés sobre el qual els polítics no poden influir. A més, ha dubtat de la legalitat de la seva detenció i ha amenaçat de denunciar la Fiscalia.


Instruction: Explica'm breument les idees principals del text següent:

Context:
El PSOE i el PSC s'han mostrat "consternats" per la "prematura marxa de Carme Chacón".
La xarxa s'ha omplert de tuits de condol i de record per la seva mort sobtada.
Un dels primers a reaccionar ha estat el primer secretari del PSC, que ha confirmat la pèrdua i s'ha mostrat "colpit per l'emoció".
"El nostre pensament està amb la seva família", ha piulat Iceta.
L'exsecretari general del PSOE i aspirant a la reelecció s'ha mostrat "consternat i trencat per la mort de la seva companya" i ha enviat el seu "afecte i calor a la seva família".
El també candidat a ocupar la secretaria general del PSOE Patxi López ha dit estar "tremendament impactat per la mort" de Chacón i l'ha recordat com "una gran socialista, però sobretot una amiga".
López ha anunciat que "en senyal de respecte, se suspendran tots els actes de campanya previstos pels pròxims dies".
"No t'oblidaré mai", ha assegurat en una piulada la Presidenta de la Junta d'Andalusia i secretaria general del PSOE d'Andalusia amb una imatge de Carme Chacón en blanc i negre.
L'exministre de l'Interior i exsecretari general del PSOE, Alfredo Pérez Rubalcaba, ha dit a través de les xarxes socials que està "desolat" i ha enviat una "forta abraçada a la seva família".
També a Twitter, Pere Navarro s'ha mostrat "impactat per la mort sobtada de Carme Chacón" i ha assegurat que era "un referent de la família socialista".
L'exconsellera de Justícia Montserrat Tura ha explicat: "una dona jove i valenta ha mort sobtadament".
"Avui les discrepàncies no importen", ha afirmat.
A més, Tura n'ha destacat "la seva dedicació als afers públics" que han "omplert la curta vida".
La diputada del PSC al Congrés dels Diputats Meritxell Batet ha escrit a Twitter que sent "una pena terrible per la inesperada mort de la Carme" i assegura que mai oblidarà "la seva força i el seu compromís".
L'eurodiputat socialista Javi López ha escrit a la mateixa xarxa social que els "dol en l'ànima la injusta pèrdua de Carme Chacón.
Pionera i lluitadora infatigable".
"Gràcies per tant.
Gràcies per tot", ha dit.
El president de la Generalitat Valenciana, Ximo Puig, ha piulat que "l'estimava molt" i que "era una dona que superà entrebancs des de ben xicoteta i sempre serà la imatge de l'esperança".
Marina Geli, exconsellera de Salut i exdiputada pel PSC, ha expressat la seva tristesa a Twitter: "Recordarem la teva fortalesa determinada", ha assegurat.
L'alcaldessa del poble natal de Chacón, Esplugues de Llobregat, Pilar Díaz, s'ha mostrat "consternada i colpida per la mort de la companya i amiga Carme Chacón", a qui ha descrit com "una dona única".
L'alcaldessa de l'Hospitalet de Llobregat, Núria Marín, també ha mostrat el seu impacte per la mort de Chacón a la xarxa: "una pèrdua irreparable", ha piulat.
També l'alcalde de Tarragona, Josep Fèlix Ballesteros, ha apuntat que està "trasbalsat" per la mort de l'exministra i ha escrit que "és difícil expressar els sentiments en aquests moments".
El socialista Jaume Collboni ha piulat: "dona forta, cor valent, conviccions i sensibilitat.
No t'oblidarem".
El condol del PSOE
Mitjançant un comunicat, la Comissió Gestora del PSOE ha expressat el seu "profund dolor" per la mort de Chacón.
"Enviem una afectuosa abraçada a la seva família, en especial al seu fill, i als nostres companys del PSC que, com nosaltres, estan intentant assimilar aquest dur revés".
A l'escrit, s'apunta que Chacón va demostrar des de molt aviat la seva passió per defensar els ideals socialistes i que es va convertir amb el pas dels anys en una figura molt important dins de la formació, "sempre en la seva avantguarda".
"Sempre va exercir amb perseverança, eficàcia, sensibilitat i valentia a les responsabilitats encarregades, des de la més humil en la seva agrupació natal fins a les de diputada i ministra d'Habitatge i com a primera ministra de Defensa amb el president José Luis Rodríguez Zapatero", continua el comunicat.
Finalment, la gestora destaca la feina de Chacón en les executives de la formació, així com la seva candidatura a la secretaria general.
(En aquesta actualització s'han afegit més mostres de condol i el comunicat de la gestora del PSOE)

Response: Els membres del PSC i el PSOE han omplert les xarxes socials de missatges de condol per la mort sobtada de la seva companya Carme Chacón. Els missatges han mostrat la sorpresa i tristesa dels socialistes, així com l’admiració que sentien pel seu compromís i la seva fortalesa. El partit també ha expressat el seu condol a través d’un comunicat.


Instruction: Explica'm breument les idees principals del text següent:

Context:
Que el feminisme és ben present a tot arreu i que cada vegada té més força i ocupa més espais és innegable.
Però el feminisme no és unívoc, sinó que té múltiples interpretacions que tot sovint s’han vist reflectides en expressions artístiques; tant de protesta com amb voluntat estètica.
És per això que el Centre de Cultura Contemporània de Barcelona dedica el projecte ‘Feminismes!‘ a aquest moviment, una mostra que vol reivindicar l’aportació de les lluites per la igualtat i la diversitat dels feminismes que canvien la manera d’entendre el món.
L’exposició es podrà veure fins al primer de desembre.
Què podem fer aquest cap de setmana: deu propostes
‘Feminismes!‘ és formada per dues exposicions: ‘L’Avantguarda Feminista dels anys setanta.
Obres de la Verbund Collection, Viena‘, comissariada per Gabriele Schor, amb obres d’artistes d’avantguarda dels setanta, i ‘Coreografies del gènere‘, comissariada per Marta Segarra, on es poden veure setze obres d’artistes contemporànies.
La mostra, que s’acompanya d’un programa d’activitats extens sobre els feminismes, vol posar de manifest el diàleg, les continuïtats i les ruptures entre el feminisme radical dels anys setanta i els feminismes contemporanis.
De Rosie the Riveter al Pussyhat: la història gràfica del feminisme
Els anys setanta van ser un punt d’inflexió del moviment feminista.
Una nova generació va irrompre a la vida pública per capgirar allò establert per mitjà de múltiples representacions culturals.
És per això que l’art que van fer era trencador, tant per l’ús dels llenguatges i formes com pel desafiament a les construccions de gènere i les reivindicacions del dret de decidir sobre el propi cos, contra les violències masclistes i el descobriment del fet personal com a fet polític.
Però aquesta explosió feminista també ha servit com a model i inspiració per als feminismes actuals, que tenen una riquesa i pluralitat sense precedents.
Aquesta exposició aplega més de dues-centes obres de setanta-tres artistes d’Europa, Amèrica i l’Àsia, nascudes entre el 1929 i el 1958, per a destacar les fites de l’Avantguarda Feminista, terme emprat per la comissària, Gabriele Schor, fundadora i directora de la Verbud Collection de Viena, per agrupar aquelles artistes que van reescriure el cànon de la història de l’art durant els setanta.
S’hi poden veure obres amb llenguatges i tècniques ben diversos: de la fotografia i el cinema a les performances i els happenings.
Mitjançant l’art, les creadores van desconstruir els condicionants culturals i repressius de l’època.
Per primera vegada en la història de l’art, les dones artistes, com a col·lectiu, van prendre la iniciativa en la representació de la dona, mostrada històricament des d’un punt de vista masculí i androcèntric, més enfocat al plaer de l’altre que no pas a la representació d’un cos. Amb les obres van voler posar damunt la taula visions noves i preguntes sobre les funcions de la dona en la societat.
El nexe que uneix totes aquestes artistes és el rebuig de les idees que s’ajusten a la norma tradicional.
L’exposició, dividida en cinc seccions, mostra un recorregut que va des de la reclusió de la dona a casa com a mare i esposa fins als rols de gènere passant pels cànons de bellesa i l’exaltació de la sexualitat femenina.
Per altra banda, l’exposició ‘Coreografies de gènere’, comissariada per Marta Segarra, mostra les obres de setze artistes contemporànies.
Els feminismes actuals són massa plurals per a recollir-los en un sol relat: des dels anys setanta s’ha obert el subjecte del feminisme i s’ha imposat el terme ‘gènere’ per a indicar que la diferència sexual no és ‘natural’ sinó que està condicionada per la cultura, i que les combinacions poden anar més enllà d’aquests dos pols oposats.
El moviment feminista, s’ha anat lligant a altres lluites contra formes d’opressió com el racisme, l’homofòbia, la transfòbia, el menyspreu cap als col·lectius desafavorits i, també i fins i tot, amb moviments com l’ecologisme.
Els focus temàtics que l’orienten complementen i enriqueixen la visió dels anys setanta, i passen per la desconstrucció del binarisme de gènere i les identitats sexuals, l’ecofeminisme, les violències masclistes, la intersecció entre feminisme i racialitat i també la sexualitat.
Ecofeminisme: per què les dones poden salvar la Terra?

Response: El Centre de Cultura Contemporània de Barcelona mostra el projecte “Feminismes!”, que inclou activitats sobre els feminismes d’ara i d'abans, i dues exposicions que permeten comparar l’art feminista dels anys setanta, que va revolucionar la representació de la dona, i l’actual, que inclou altres aspectes com l’ecofeminisme, la desconstrucció del binarisme de gènere o el racisme.


Instruction: Explica'm breument les idees principals del text següent:

Context:
Els viticultors amb la collita malmesa pel fong míldiu cobraran les ajudes abans d'acabar l'any.
Segons ha explicat al consellera d'Agricultura, Ramaderia, Pesca i Alimentació, Teresa Jordà, el departament ha treballat "incansablement" per tenir a punt les ajudes i la previsió és publicar l'ordre el 21 de setembre.
Són 13 MEUR de fons propis que es destinaran a aquells productors amb més del 55% de la collita afectada per la plaga.
Segons Jordà, no és una xifra "aleatòria" perquè la plaga, especialment virulenta aquest any, ha afectat sobretot extensions de vinya ecològica.
En global, calculen que el fong míldiu ha afectat entre un 20 i un 25% de la collita d'aquest any.
La consellera s'ha reunit aquest dimecres amb el consell regulador de la DO Empordà al celler cooperatiu d'Espolla (Alt Empordà) per analitzar la situació del sector vitivinícola.
Segons ha concretat, la reunió ha servit per analitzar nous projectes i, també, per concretar les afectacions de la pandèmia i de la plaga del fong míldiu.
En aquest sentit, ha remarcat que enguany aquest font que ataca la vinya ha causat estralls en moltes collites, sobretot en la vinya ecològica perquè no podien aplicar els tractaments per frenar-lo.
De fet, el Departament ja va anunciar una partida de 13 MEUR d'ajuts per pal·liar les conseqüències de la plaga.
Jordà ha anunciat que el Departament ja té gairebé a punt la convocatòria d'ajudes i està previst que l'ordre es publiqui el 21 de setembre.
A partir d'aquí, l'objectiu és que els productors afectats cobrin les ajudes abans de finals d'any.
La consellera ha remarcat que el Govern ha treballat de manera "incansable", sobretot tenint en compte les circumstàncies actuals de crisi sanitària, per disposar dels ajuts el més aviat possible.
Són 13 MEUR de fons propis del Departament que van destinat a aquells productors amb una afectació superior al 55% en la collita.
Segons Jordà, no és una xifra "aleatòria", sinó que esta dissenyada per cobrir especialment els danys a la vinya ecològica.
El sector calcula que el fong ha afectat entre el 20 i el 25% de la collita d'aquest any.
A la DO Empordà, la plaga ha minvat la producció d'aquest any.
Tot i aquesta davallada de la collita, la previsió és que sigui de molt bona qualitat.
La verema va començar una mica abans del que és habitual i enmig de mesures contra la propagació de la covid-19.
En aquest sentit, al consellera ha remarcat que tant a l'Empordà com al conjunt del país, la campanya de recollida de raïm està sent "molt segura".
Un altre assumpte que han abordat ha estat la davallada en les vendes de vi, sobretot arran del tancament del canal Horeca per l'aturada d'hotels i restaurants.
Jordà ha exposat que el sector vitivinícola vivia un bon moment de consum i aquesta situació causada per la pandèmia ha suposat una "sacsejada".
En aquest sentit, ha subratllat que el Departament va detectar la situació des del primer moment i ja va dissenyar un pla de xoc amb mesures que van des d'ajudes a les DO que més han patit la situació a promoció i planificació d'estratègies: "Mai abraces totes les expectatives però el Govern és molt conscient de la situació i hem estat a l'alçada".
A la reunió, han abordat els danys provocats pels senglars, també a les vinyes.
"No hi ha reunió que faci aquesta consellera del sector que sigui on no surtin els problemes causats pels senglars", ha dit Jordà.
Una problemàtica amb diferents solucions, que passen des de fomentar el relleu generacional a les colles de caçadors a buscar sistemes per evitar que els animals entrin als cultius.
I aquí és on els productors han demanat més ajudes per instal·lar tanques que han comprovat que són efectives.
"Ja existeixen però es poden millorar, i tot allò que es pugui millorar hem d'estudiar com fer-ho", ha conclòs la consellera.

Response: La Generalitat destinarà 13 MEUR a ajudar els viticultors afectats pel fong míldiu, que ha infectat fins a un 25% de les collites i sobretot la vinya ecològica. La consellera Teresa Jordà s'ha reunit amb el consell de la DO Empordà per avaluar l'impacte de l'epidèmia, la davallada de les vendes per la covid-19 i els efectes dels senglars.